VIDEO EXCLUSIV Unde e sfătuit Louis Munteanu să se transfere după ce Rapid și FCSB au anunțat public că îl vor
Rapid și FCSB au anunțat public, prin vocea patronilor, că sunt interesate de transferul atacantului Louis Munteanu, care este împrumutat în acest sezon de Fiorentina la Farul Constanța.
Gigi Becali a spus încă din februarie că și-ar dori să îl transfere pe Louis Munteanu la FCSB, însă numai dacă va primi și aprobarea lui Gică Hagi. Cu toate acestea, Farul nu mai are niciun drept asupra atacantului, care aparține de Fiorentina, iar din vară ar trebui să revină în Italia.
Florin Manea: "Louis Munteanu să nu meargă nici la Rapid, nici la FCSB, ci în străinătate"
Marți seară, Dan Șucu a anunțat public că Rapid negociază de aproximativ o lună cu Fiorentina pentru transferul lui Munteanu.
Întrebat ce l-ar sfătui pe Louis Munteanu să facă în această vară, impresarul Florin Manea, cel care a intermediat mutarea lui Radu Drăgușin de la Genoa la Tottenham, spune că atacantul ar trebui să facă pasul în străinătate, chiar și în Serie B.
"Eu l-aș sfătui pe Louis Munteanu să meargă în străinătate. Să nu meargă nici la Rapid, nici la FCSB. O spun din punct de vedere al carierei. Dacă vorbim sufletește, aș vrea să meargă la Rapid, pentru că e echipa mea de suflet. E greu să îi dau eu sfaturi lui Louis Munteanu, dar, dacă aș fi eu, asta aș face, aș căuta un contract în străinătate.
Depinde ce planuri au cei de la Fiorentina cu el. Dacă nu joacă, n-ai de ce să stai la Fiorentina. Dar mai sunt alte echipe în Italia, sunt echipe de Serie B", a spus Florin Manea, pentru PRO TV și Sport.ro.
Louis Munteanu a fost vândut de Farul la Fiorentina în septembrie 2020, pentru 1,7 milioane de euro. Atacantul a petrecut doi ani în Italia, perioadă în care a jucat doar la formația Primavera, iar ulterior au urmat două împrumuturi succesive la Farul Constanța, vasluianul având un aport important la titlul câștigat anul trecut.
- 5 goluri și 3 pase decisive a reușit Louis Munteanu în 26 de meciuri la Farul în actuala stagiune
- 22 de ani împlinește Munteanu în iunie
Urmăriți SPORT.RO și pe Google News